SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 20

**2019. gada 12.februārī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

Juris Rancāns, *priekšsēdētājs*

Aldis Blumbergs, *priekšsēdētaja biedrs*

Raimonds Bergmanis

Ivans Klementjevs

Ainārs Latkovskis

Kaspars Ģirģens

Mārtiņš Staķis

uzaicinātās amatpersonas :

• Valsts policijas priekšnieks *Ints Ķuzis;*

• Iekšlietu ministrijas Nozares politikas departamenta direktora vietnieks, Politikas izstrādes nodaļas vadītājs *Imants Zaķis.*

komisijas konsultanti:

• **AIKNK vecākā konsultante *Ieva Barvika*, konsultanti: *Margita Markevica, Daina Sunepa,*  *Māris Veinalds*.**

**Sēdi vada:** komisijaspriekšsēdētājs, J.Rancāns

**Sēdi protokolē:** konsultanteM.Markevica

**Sēdes veids:** atklāta

Darba kārtība:

1. Valsts policijas 2018. gada darba rezultāti.

*Izskatītie dokumenti :*

- Uzziņa par Valsts policijas darbu 2018. gadā;

- Prezentācija “Valsts policijas 2018. gada pārskats”.

**J.Rancāns**: atklāj sēdi un iepazīstina ar darba kārtību un uzaicinātajām amatpersonām. Aicina Valsts policijas (VP) priekšnieku ziņot par valsts policijas darba rezultātiem 2018.gadā.

**I.Ķuzis**: Informē, ka 2018.gadā noziedzīgu nodarījumu skaits valstī salīdzinājumā ar 2017.gadu samazinājies par 2,2% (43260) , tie ir 225 noziedzīgie nodarījumi uz 10 000 iedzīvotājiem. 2018.gadā palielinājies reģistrēto sevišķi smago noziegumu skaits, kā arī kriminālpārkāpumu skaits, savukārt samazinājies smago un mazāk smago noziegumu skaits (skat. Uzziņu). VP izmeklē 93.4 % no kopējā noziedzīgu nodarījumu skaita. Informē par tendencēm – būtiski augusi narkotiku kontrabanda, arī viltotas naudas izplatīšana (pasta sūtījumi no Nīderlandes). Sniedz statistiku par VP saņemtajiem zvaniem, reģistrētajiem notikumiem, un uzsāktajiem kriminālprocesiem un administratīvo lietvedību, veiktajām ekspertīzēm (skat. Uzziņu).

Sniedz aizturēto personu raksturojumu – aizturētas 11798 personas, tostarp 439 grupas, no tām 97 organizētas grupas, kuru darbības pamatā ir narkotisko vielu nelegālā aprite, akcīzes preču nelegāla aprite , krāpšana, noziedzīgi iegūtu līdzekļu legalizēšana. Pārtraukta 6 starptautisko noziedzīgo grupu darbība, kuras pamatā ir automašīnu un traktortehnikas zādzības, narkotisko vielu realizācija (karfentalina ražošana). Samazinājušies noziegumi pret īpašumu, tostarp auto zādzību un traktortehnikas zādzību skaits. To panācis pierobežā veiktais preventīvais darbs ar sabiedrību un sadarbība ar vietējiem inspektoriem.

Raksturo narkotisko vielu aprites pieauguma tendences 2018.gadā. Pirmo vietu ieņem marihuāna, kam seko psihotropie medikamenti un jauniekļautās vielas. Atklātas divas narkotisko vielu ražotnes un 50 marihuānas audzētavas.

Akcīze preču nelegālas aprites jomā palielinājies izņemto cigarešu skaits, nedaudz sazinājies izņemtās nelegālās degvielas un alkohola daudzums. Atklātas 7 tabakas izstrādājumu ražotnes, 3 nelegālās degvielas uzpildes stacijas un 4 alkohola ražotnes.

Informē par uzsāktajiem un atklātajiem kriminālprocesiem, to skaits 2018.gadā nav būtiski mainījies.

Saistībā ar bērnu drošību pieaudzis tikumības un dzimumaizskaramības noziegumu skaits. Visbiežāk bērni cieš mājās, turklāt atkārtoti.

Augusi nepilngadīgo noziedzība, pavisam – 870 nodarījumi, tostarp 281 smags noziegums.

Pēdējo triju gadu laikā uzlabojies VP darbs vardarbības prevencijas jomā, īstenojot pagaidu aizsardzību. Pieaudzis lēmumu skaits par nošķiršanu. Tomēr vardarbība ģimenē atkārtojas un nemazinās. VP piedalās Labklājības ministrijas projektā – attīsta regulāru informācijas nodošanu par vardarbības gadījumiem ģimenē sociālajiem dienestiem (6 pašvaldībās). Norāda, ka nav sakārtota likumdošana, kas noteiktu, kura institūcija strādās ar varmākām ģimenē. Uzskata, ka tas ir politiskās izšķiršanās jautājumus.

 Informē par noziedzīgiem nodarījumiem interneta vidē – krāpšanu, nelikumīgu pornogrāfiska materiāla apriti, viltus ziņu izplatīšanu.

Informē par situāciju satiksmes drošības jomā. Pieaudzis bojā gājušo skaits, kopā – 148 gadījumi; galvenie cēloņi frontāla sadursme un uzbraukšana gājējiem. Informē par VP pasākumiem, lai uzlabotu drošību uz ceļiem – pārvietojamo un stacionāro radaru skaitu, ka arī 2019 gadā paredzētajiem pasākumiem – “punkts aiz punkta” sistēmas ieviešanu, radara sasaisti ar luksoforu, speciālas ekipāžas izveidi, lai kontrolētu elektronisko ierīču lietošanu, esot pie stūres.

 Informē par personālsastāva izmaiņām. Atvaļināto personu skaits ievērojami pārsniedz pieņemto skaitu. Izšķirošais faktors, kas motivētu darbam policijā, ir atalgojums. Informē par VP amatpersonu kvalifikācijas paaugstināšanas pasākumiem. Ir samazinājies inspektoru ar vidējo izglītību skaits. Informē par veiktajiem personālsastāva iekšējās kontroles pasākumiem un korupcijas riskiem.

Informē par paveikto noziedzīgi iegūtu līdzekļu legalizēšanas apkarošanā – uzlikti aresti mantai 121 milj. apmērā. Tāpat arestēta prezumētā noziedzīgi iegūtā manta 2,6 milj. apmērā.

Saistībā ar *Moneyval*  uzliktajiem kritērijiem 2018.gadā veikts funkciju un struktūras izvērtējums. 2019.gadā, paredzēts turpināt darbu pie vadlīniju izstrādes šajā jomā.

Iecirkņu līmenī 2019.gadā kā primārā tiks noteikta reaģēšanas nodrošināšana, izmeklēšana un prevencija, uzsvaru liekot uz policistu multifunkcionalitāti.

 Informē par jauno formas tērpušie ieviešanu (daļu līdz 18.novembrim) un policijas transportlīdzekļu jauno vizuālo noformējumu (3 gadu laikā).

 **A.Latkovskis**: pievēršas viltus ziņu izplatīšanas profilaksei, norādot, ka būtu jāņem vērā Nīderlandes pieredze šajā jomā un jāveic regulāri pasākumi viltus profilu atklāšanai. Ierosina veikt analīzi par fotoradaru efektivitāti satiksmes drošības jomā, vai ir vērojams negadījumu samazinājums. Rosina pievērst uzmanību gājēju šķērsošanas vietām. Šādai radaru efektivitātes analīzei vajadzētu veltīt atsevišķu sēdi. Norāda, ka negadījumu cēlonis pārsvarā ir ne tikai ātruma pārsniegšana. Jādomā par kabatu izveidošanu uz ceļiem apdzīšanai. Jāpievērš uzmanību tiešo priekšnieku atbildībai, lai viņi aktīvi kontrolētu savus darbiniekus.

**I.Klementjevs:** ierosina savlaicīgi rūpēties par fiziski sagatavotu kadetu atlasi koledžai jau vidusskolas pēdējās klasēs. Norāda, ka, lai novērstu CSN, jāuzlabo ceļu infrastruktūra, tos paplašinot.

**I.Ķuzis**: atzīst, ka viens no CSN cēloņiem ir arī ceļu stāvoklis, taču ceļu infrastruktūra nav VP kompetencē.

**R.Bergmanis**: jautā, kādi ir secinājumi pēc abām mācībām kopā ar NBS; jautā par iespējamiem riskiem, ņemot vērā, ka tikai 30% personāla ir vecumā no 20- 30 gadiem; jautā, kāpēc tik mazs atklāto kriminālprocesu skaits, kas pēdējos gados faktiski ir nemainīgs; jauta, kāpēc daži kriminālprocesi ir ilgstoši.

**I.Ķuzis**: skaidro, ka kriminālprocesu skaits ir ļoti liels, tāpēc 2018.gadā uzsākts veidot darbinieku grupas, kuru uzdevums ir analizēt iekrātās lietas, lai pēc vajadzības tās slēgtu, piemēram, noilguma dēļ. Kriminālprocesu atklāšana atkarīga no resursu pieejamības. Vienas lietas sastāvā var būt vairāki noziedzīgi nodarījumi. Attiecībā uz kopīgām mācībām ar NBS, uzsver vienotas izpratnes veidošanai nozīmi par dažādām ar drošību saistītām norisēm. Ir problēmas ar sakaru tehniku.

**I.Zaķis**: informē par grozījumiem Kriminālprocesa likumā, kas skar kriminālprocesa apturēšanu un paredz iespēju virzīt kriminālprocesus vienkāršotā kārtībā.

**J.Rancāns**: pateicas par ziņojumu un aicina pieņemt to zināšanai.

**Lēmums**: pieņemt zināšanai Ziņojumu par Valsts policijas 2018. gada darba rezultātiem.

**J.Rancāns**: informē par Valsts policijas vēstuli, kurā skarti problēmjautājumi saistībā ar fiktīvo uzņēmumu amatpersonu maiņu un izvairīšanos no PVN. Ierosina vēstuli izskatīt nākamajā sēdē. Jautājums ir, vai vēstuli pārsūtīt Budžeta un finanšu (nodokļu) komisijai, vai arī tajā piedāvātos grozījumus Pievienotās vērtības nodokļa likumā virzīt kā komisijas priekšlikumu.

*Deputāti vienojas VP vēstulē minētos problēmjautājumus un iespējamos Pievienotās vērtības nodokļa likuma grozījumus pārrunāt ar Budžeta un finanšu (nodokļu) komisijas vadību.*

*Sēde pabeigta 2019.gada 12.februārī plkst. 11.50*

Komisijas priekšsēdētājs J.Rancāns

Komisijas priekšsēdētāja biedrs A.Blumbergs

Protokolētāja M.Markevica